Bandaríkjamenn og Rússar hafa beitt þvingunum og brottvísunum utanríkisþjónustustarfsmanna hvor á annan undanfarna daga vegna deilna um hernað Rússa við Úkraínu. Spennan fer vaxandi, en þó er áfram stefnt að leiðtogafundi milli forseta landanna um samskipti þeirra á milli.
Spenna hefur farið vaxandi milli Rússa og Úkraínumanna undanfarnar vikur með auknum hernaði Rússa við landamæri Úkraínu austa- og norðan megin. Það er líka aukin spenna milli Rússa og Bandaríkjamanna eftir að þeir síðarnefndu lýstu yfir andstöðu við þennan herða Rússa.
Eftir að bæði NATO og Bandaríkin kröfðust þess að Rússar kölluðu herlið sitt til baka, gripu Bandaríkjamenn til viðskiptaþvingana. Þær fela meðal annars í sér að heimild bandarískra banka til viðskipta í Rússlandi er þrengd enn frekar. Að auki voru tíu starfsmenn rússnesku utanríkisþjónustunnar í Bandaríkjunum sendir heim. Rússar svöruðu í sömu mynt með því að reka tíu starfsmenn bandarísku utanríkisþjónustunnar frá Rússlandi. Þeir bönnuðu þar að auki nokkrum embættismönnum að koma til Rússlands - þar á meðal dómsmálaráðherranum og yfirmanni bandarísku alríkislögreglunnar, FBI. Þá segjast Rússar einnig ætla að loka hluta Svartahafsins í sex mánuði, en NATO hafði í hyggju að senda skip þangað til að tryggja að siglingaleiðir þar héldust opnar.
Í morgun tilkynnti svo rússneska öryggislögreglan að hún hefði handtekið embættismann hjá ræðismannaskrifstofu Úkraínu í St. Pétursborg í Rússlandi. Hann hefði verið í haldi í nokkrar klukkustundir en síðan sleppt. Ástæðan hafi verið að hann hafi verið nappaður á fundi með rússneskum manni við að fá afhentar trúnaðarupplýsingar. Gripið verði til viðeigandi ráðstafana. Talsmaður utanríkisráðuneytis Úkraínu sagði þetta enn eina aðgerð Rússa til ögrunar og þessu verði svarað fljótlega.
Þrátt fyrir þessa spennu hefur rússneska utanríkisráðuneytið tekið jákvætt í hugmynd Joe Biden Bandaríkjaforseta um leiðtogafund við Vladimír Pútín Rússlandsforseta. Þar á að ræða um samskipti ríkjanna. Rússar eru nú með málið til skoðunar. Finnar hafa þegar boðist til að halda þennan fund.
Spenna fer vaxandi milli Bandaríkjamanna og Rússa vegna aðgerða þeirra síðarnefndu við Úkraínu. Rússar hafa handtekið úkraínskan sendiráðsstarfsmann og bannað tíu hátt settum bandarískum embættismönnum að koma til Rússlands.